CELEX: 22008D0110
Language: el
Date: 2008-11-05 00:00:00
Title: Απόφαση της Μεικτής Επιτροπής του ΕΟΧ αριθ. 110/2008, της 5ης Νοεμβρίου 2008 , για την τροποποίηση του πρωτοκόλλου 32 της συμφωνίας για τον ΕΟΧ σχετικά με τις χρηματοδοτικές διαδικασίες για την εφαρμογή του άρθρου 82

18.12.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 339/93
            
         
      ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
   αριθ. 110/2008
   της 5ης Νοεμβρίου 2008
   για την τροποποίηση του πρωτοκόλλου 32 της συμφωνίας για τον ΕΟΧ σχετικά με τις χρηματοδοτικές διαδικασίες για την εφαρμογή του άρθρου 82
   Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
   Έχοντας υπόψη:
   τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως τα άρθρα 86 και 98,
   Εκτιμώντας τα ακόλουθα:
   
               (1)
            
            
               Το πρωτόκολλο 32 της συμφωνίας δεν έχει τροποποιηθεί προηγουμένως από τη Μεικτή Επιτροπή του ΕΟΧ.
            
         
               (2)
            
            
               Το Συμβούλιο της Ευρωπαϊκής Ένωσης ενέκρινε, στις 25 Ιουνίου 2002, τον κανονισμό (ΕΚ, Ευρατόμ) αριθ. 1605/2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (1), ο οποίος τροποποιήθηκε με τον κανονισμό (ΕΚ, Ευρατόμ) αριθ. 1995/2006 του Συμβουλίου (2) και με τον κανονισμό (ΕΚ) αριθ. 1525/2007 του Συμβουλίου (3).
            
         
               (3)
            
            
               Το πρωτόκολλο 32 θα πρέπει να αντικατοπτρίζει τις νέες διαδικασίες που προβλέπει ο κανονισμός (ΕΚ, Ευρατόμ) αριθ. 1605/2002.
            
         
               (4)
            
            
               Η διαδικασία που καθορίζεται στο πρωτόκολλο 32 θα πρέπει να θεσπιστεί λεπτομερέστερα, συμπεριλαμβανομένων των ημερομηνιών λήξης προθεσμίας που εφαρμόζονται στο πλαίσιο της διαδικασίας αυτής.
            
         
               (5)
            
            
               Οι συνεισφορές των κρατών της ΕΖΕΣ δεν θα πρέπει πλέον να καταβάλλονται σε δύο δόσεις.
            
         
               (6)
            
            
               Θα πρέπει να διαγραφούν από το πρωτόκολλο 32 οι διατάξεις που έχουν καταστεί άνευ αντικειμένου.
            
         
               (7)
            
            
               Ως εκ τούτου, θα πρέπει να τροποποιηθεί το πρωτόκολλο 32 της συμφωνίας,
            
         ΑΠΟΦΑΣΙΖΕΙ:
   Άρθρο 1
   Το πρωτόκολλο 32 της συμφωνίας τροποποιείται όπως προσδιορίζεται στο παράρτημα της παρούσας απόφασης.
   Άρθρο 2
   Η παρούσα απόφαση τίθεται σε ισχύ την επομένη της τελευταίας κοινοποίησης στη Μεικτή Επιτροπή του ΕΟΧ στο πλαίσιο του άρθρου 103 παράγραφος 1 της συμφωνίας (4).
   Άρθρο 3
   Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
   
      Βρυξέλλες, 5 Νοεμβρίου 2008.
      
         
            Για τη Μεικτή Επιτροπή του ΕΟΧ
         
         
            Ο Πρόεδρος
         
         Η Α.Υ. Ο Πρίγκιπας Νικόλαος του ΛΙΧΤΕΝΣΤΑΪΝ
      
   
   
      (1)  ΕΕ L 248 της 16.9.2002, σ. 1.
   
      (2)  ΕΕ L 390 της 30.12.2006, σ. 1.
   
      (3)  ΕΕ L 343 της 27.12.2007, σ. 9.
   
      (4)  Δεν έχουν αναφερθεί συνταγματικές απαιτήσεις.
   
      ΠΑΡΑΡΤΗΜΑ
      Το κείμενο του πρωτοκόλλου 32 της συμφωνίας αντικαθίσταται από το ακόλουθο:
      
         «Άρθρο 1
         Διαδικασία καθορισμού της οικονομικής συμμετοχής των κρατών της ΕΖΕΣ για κάθε οικονομικό έτος (ν)
         1.   Το αργότερο στις 31 Ιανουαρίου κάθε έτους (ν–1), η Ευρωπαϊκή Επιτροπή κοινοποιεί στη Μόνιμη Επιτροπή των κρατών της ΕΖΕΣ το έγγραφο δημοσιονομικού προγραμματισμού που καλύπτει τις δραστηριότητες που πρέπει να πραγματοποιηθούν κατά την υπόλοιπη περίοδο του σχετικού πολυετούς δημοσιονομικού πλαισίου και περιλαμβάνει τις ενδεικτικές κατανομές των πιστώσεων ανάληψης υποχρεώσεων γι’ αυτές τις δραστηριότητες.
         2.   Η Μόνιμη Επιτροπή των κρατών της ΕΖΕΣ κοινοποιεί στην Ευρωπαϊκή Επιτροπή το αργότερο στις 15 Φεβρουαρίου του έτους (ν-1), κατάλογο των κοινοτικών δραστηριοτήτων τις οποίες τα κράτη της ΕΖΕΣ επιθυμούν, για πρώτη φορά, να συμπεριλάβουν στο παράρτημα ΕΟΧ του προσχεδίου του προϋπολογισμού της Ευρωπαϊκής Ένωσης για το οικονομικό έτος (ν). Ο κατάλογος αυτός δεν προδικάζει τις νέες προτάσεις που υποβάλλονται από την Κοινότητα κατά τη διάρκεια του έτους (ν-1) ούτε και την τελική θέση που λαμβάνεται από τα κράτη της ΕΖΕΣ όσον αφορά τη συμμετοχή τους σ’ αυτές τις δραστηριότητες.
         3.   Το αργότερο στις 15 Μαΐου κάθε έτους (ν–1), η Ευρωπαϊκή Επιτροπή ανακοινώνει στη Μόνιμη Επιτροπή των κρατών της ΕΖΕΣ τη θέση της όσον αφορά τις αιτήσεις συμμετοχής των κρατών της ΕΖΕΣ στις δραστηριότητες κατά τη διάρκεια του οικονομικού έτους (ν), καθώς και τις ακόλουθες πληροφορίες:
         
                     α)
                  
                  
                     τα ενδεικτικά ποσά που εγγράφονται “προς ενημέρωση” στις πιστώσεις ανάληψης υποχρεώσεων και στις πιστώσεις πληρωμών, στην κατάσταση των δαπανών του προσχεδίου του προϋπολογισμού της Ευρωπαϊκής Ένωσης για τις δραστηριότητες στις οποίες συμμετέχουν τα κράτη της ΕΖΕΣ ή έχουν εκφράσει την επιθυμία να συμμετάσχουν και υπολογίζονται σύμφωνα με τις διατάξεις του άρθρου 82 της συμφωνίας·
                  
               
                     β)
                  
                  
                     τα κατ’ εκτίμηση ποσά που αντιστοιχούν στις συνεισφορές των κρατών της ΕΖΕΣ, που εγγράφονται «προς ενημέρωση» στην κατάσταση εσόδων του προσχεδίου του προϋπολογισμού.
                  
               Η θέση της Ευρωπαϊκής Επιτροπής δεν προδικάζει τη δυνατότητα συνέχισης των συζητήσεων για τις δραστηριότητες για τις οποίες δεν έχει αποδεχθεί τη συμμετοχή των κρατών ΕΖΕΣ.
         4.   Σε περίπτωση που τα ποσά που αναφέρονται στην παράγραφο 3 δεν είναι σύμφωνα με τις διατάξεις άρθρου 82 της συμφωνίας, η Μόνιμη Επιτροπή των κρατών ΕΖΕΣ μπορεί να ζητήσει διορθώσεις πριν από την 1η Ιουλίου του έτους (ν–1).
         5.   Τα ποσά που αναφέρονται στην παράγραφο 3 προσαρμόζονται μετά την έγκριση του γενικού προϋπολογισμού της Ευρωπαϊκής Ένωσης, λαμβανομένων δεόντως υπόψη των διατάξεων του άρθρου 82 της συμφωνίας. Αυτά τα προσαρμοσθέντα ποσά ανακοινώνονται αμέσως στη Μόνιμη Επιτροπή των κρατών της ΕΖΕΣ.
         6.   Εντός 30 ημερών από τη δημοσίευση του γενικού προϋπολογισμού της Ευρωπαϊκής Ένωσης στην Επίσημη Εφημερίδα της Ευρωπαϊκής Ένωσης, οι πρόεδροι της Μεικτής Επιτροπής του ΕΟΧ επιβεβαιώνουν, με ανταλλαγή επιστολών που πραγματοποιείται με πρωτοβουλία της Ευρωπαϊκής Επιτροπής, ότι τα ποσά που είναι εγγεγραμμένα στο παράρτημα ΕΟΧ του γενικού προϋπολογισμού της Ευρωπαϊκής Ένωσης είναι σύμφωνα με τις διατάξεις του άρθρου 82 της συμφωνίας.
         7.   Το αργότερο την 1η Ιουνίου του οικονομικού έτους (ν), η Μόνιμη Επιτροπή των κρατών της ΕΖΕΣ ανακοινώνει στην Ευρωπαϊκή Επιτροπή την τελική κατανομή της συνεισφοράς για κάθε κράτος της ΕΖΕΣ. Η κατανομή αυτή είναι δεσμευτική.
         Εάν η πληροφορία αυτή δεν υποβληθεί έως την 1η Ιουνίου του οικονομικού έτους (ν), ισχύουν προσωρινά τα ποσοστά της κατανομής που εφαρμόζονται κατά τη διάρκεια του έτους (ν–1). Η προσαρμογή αυτή πραγματοποιείται σύμφωνα με τη διαδικασία που καθορίζεται στο άρθρο 4.
         8.   Εάν μέχρι τις 10 Ιουλίου του οικονομικού έτους (ν) το αργότερο, εκτός αν λόγω εκτάκτων περιστάσεων συμφωνηθεί μεταγενέστερη ημερομηνία, δεν έχει εκδοθεί απόφαση της Μεικτής Επιτροπής του ΕΟΧ που καθορίζει τη συμμετοχή των κρατών της ΕΖΕΣ σε δραστηριότητα που αναφέρεται στο παράρτημα ΕΟΧ του γενικού προϋπολογισμού της Ευρωπαϊκής Ένωσης για το οικονομικό έτος (ν), ή δεν έχει κοινοποιηθεί έως αυτή την ημερομηνία το αργότερο η τήρηση των συνταγματικών απαιτήσεων που ενδεχομένως συνδέονται με μια τέτοια απόφαση, η συμμετοχή των κρατών ΕΖΕΣ στην εν λόγω δραστηριότητα μεταφέρεται στο έτος (ν+1), εκτός αν συμφωνηθεί διαφορετικά.
         9.   Μόλις καθοριστεί η συμμετοχή των κρατών της ΕΖΕΣ σε μια δραστηριότητα για ένα δεδομένο οικονομικό έτος (ν), η οικονομική συμμετοχή των κρατών της ΕΖΕΣ εφαρμόζεται σε όλες τις πράξεις που πραγματοποιούνται στις σχετικές γραμμές του προϋπολογισμού κατά τη διάρκεια του εν λόγω οικονομικού έτους, εκτός αν συμφωνηθεί διαφορετικά.
         Άρθρο 2
         Διάθεση των συνεισφορών των κρατών ΕΖΕΣ
         1.   Βάσει του παραρτήματος ΕΟΧ του γενικού προϋπολογισμού της Ευρωπαϊκής Ένωσης, που διατυπώνεται οριστικά σύμφωνα με τα άρθρα 1 παράγραφος 6 και 1 παράγραφος 7, η Ευρωπαϊκή Επιτροπή καταρτίζει, για κάθε κράτος ΕΖΕΣ, πρόσκληση για καταβολή που υπολογίζεται με βάση τις πιστώσεις αναλήψεως υποχρεώσεων και σύμφωνα με το άρθρο 71 παράγραφος 2 του δημοσιονομικού κανονισμού (1).
         2.   Η πρόσκληση για καταβολή περιέρχεται στα κράτη της ΕΖΕΣ το αργότερο στις 15 Αυγούστου του οικονομικού έτους (ν) και απαιτεί από κάθε κράτος της ΕΖΕΣ την καταβολή της συνεισφοράς του έως την 31η Αυγούστου του εν λόγω έτους (ν), το αργότερο.
         Εάν ο γενικός προϋπολογισμός της Ευρωπαϊκής Ένωσης δεν έχει εγκριθεί πριν από τις 10 Ιουλίου του οικονομικού έτους (ν), ή την ημερομηνία που συμφωνήθηκε δυνάμει του άρθρου 1 παράγραφος 8 σε έκτακτες περιπτώσεις, η καταβολή απαιτείται βάσει του ενδεικτικού ποσού που προβλέπεται στο προσχέδιο του προϋπολογισμού. Η προσαρμογή πραγματοποιείται σύμφωνα με τη διαδικασία που καθορίζεται στο άρθρο 4.
         3.   Οι συνεισφορές εκφράζονται και καταβάλλονται σε ευρώ.
         4.   Για το σκοπό αυτό, κάθε κράτος της ΕΖΕΣ πρέπει να ανοίξει στο δημόσιο ταμείο ή στο φορέα που θα ορίσει για το σκοπό αυτό, λογαριασμό σε ευρώ στο όνομα της Ευρωπαϊκής Επιτροπής.
         5.   Οποιαδήποτε καθυστέρηση στις καταθέσεις στο λογαριασμό που αναφέρεται στην παράγραφο 4 συνεπάγεται την καταβολή τόκων, από το συγκεκριμένο κράτος της ΕΖΕΣ, το επιτόκιο των οποίων είναι ίσο με αυτό που εφαρμόζεται από την Ευρωπαϊκή Κεντρική Τράπεζα για τις κυριότερες πράξεις αναχρηματοδότησης σε ευρώ, με προσαύξηση 1,5 %. Το επιτόκιο αναφοράς είναι αυτό που ισχύει την 1η Ιουλίου του έτους αυτού, όπως δημοσιεύεται στην Επίσημη Εφημερίδα της Ευρωπαϊκής Ένωσης, σειρά C.
         Άρθρο 3
         Όροι εφαρμογής
         1.   Η χρησιμοποίηση των πιστώσεων που προκύπτουν από τη συμμετοχή των κρατών της ΕΖΕΣ πραγματοποιείται σύμφωνα με τις διατάξεις του δημοσιονομικού κανονισμού.
         2.   Όσον αφορά τις διαδικασίες δημοσίων διαγωνισμών, οι προσκλήσεις υποβολής προσφορών είναι ανοικτές για όλα τα κράτη μέλη της ΕΚ καθώς και για όλα τα κράτη της ΕΖΕΣ, εφόσον συνεπάγονται χρηματοδότηση από γραμμές του προϋπολογισμού στις οποίες συμμετέχουν τα κράτη της ΕΖΕΣ.
         Άρθρο 4
         Τακτοποίηση της συνεισφοράς της ΕΖΕΣ βάσει της εκτέλεσης του προϋπολογισμού
         1.   Η συνεισφορά των κρατών της ΕΖΕΣ, που καθορίζεται για κάθε σχετική γραμμή του προϋπολογισμού, σύμφωνα με τις διατάξεις του άρθρου 82 της συμφωνίας, παραμένει αμετάβλητη κατά τη διάρκεια του εν λόγω οικονομικού έτους (ν).
         2.   Μετά το κλείσιμο των λογαριασμών που αφορούν κάθε οικονομικό έτος, η Ευρωπαϊκή Επιτροπή, στο πλαίσιο της κατάρτισης των ετήσιων λογαριασμών του έτους (ν+1), υπολογίζει το αποτέλεσμα της εκτέλεσης του προϋπολογισμού των κρατών της ΕΖΕΣ, λαμβάνοντας υπόψη:
         
                     α)
                  
                  
                     το ποσό των συνεισφορών που καταβλήθηκαν από τα κράτη της ΕΖΕΣ σύμφωνα με το άρθρο 2·
                  
               
                     β)
                  
                  
                     το ποσό της συνεισφοράς των κρατών της ΕΖΕΣ στη συνολική εκτέλεση των πιστώσεων που είναι εγγραμμένες στις γραμμές του προϋπολογισμού για τις οποίες αποφασίστηκε η συμμετοχή των κρατών της ΕΖΕΣ και
                  
               
                     γ)
                  
                  
                     τα ποσά που αφορούν δαπάνες σχετικές με την Κοινότητα, τα οποία καλύπτονται από κάθε κράτος της ΕΖΕΣ ξεχωριστά ή τις πληρωμές που έχουν πραγματοποιήσει τα κράτη της ΕΖΕΣ σε είδος (π.χ. παροχή διοικητικής βοήθειας).
                  
               3.   Όλα τα ποσά που ανακτώνται από τρίτα μέρη στο πλαίσιο κάθε γραμμής του προϋπολογισμού για την οποία αποφασίστηκε η συμμετοχή των κρατών της ΕΖΕΣ αποτελούν έσοδα εντός της ίδιας γραμμής του προϋπολογισμού, σύμφωνα με το άρθρο 18 παράγραφος 1 στοιχείο στ) του δημοσιονομικού κανονισμού.
         4.   Η τακτοποίηση της συνεισφοράς των κρατών της ΕΖΕΣ για το οικονομικό έτος (ν), βάσει της εκτέλεσης του προϋπολογισμού, πραγματοποιείται στο πλαίσιο της πρόσκλησης για καταβολή για το οικονομικό έτος (ν+2) και βασίζεται στην τελική κατανομή μεταξύ των κρατών της ΕΖΕΣ κατά το συγκεκριμένο έτος (ν).
         5.   Για την εφαρμογή των παραγράφων 1 και 4 θεσπίζονται συμπληρωματικοί κανόνες, εφόσον είναι αναγκαίο, από τη Μεικτή Επιτροπή του ΕΟΧ. Τούτο ισχύει ιδίως για τις κοινοτικές δαπάνες που πραγματοποιεί κάθε κράτος της ΕΖΕΣ μεμονωμένα ή για τη συνεισφορά του σε είδος.
         Άρθρο 5
         Ενημέρωση
         1.   Η Ευρωπαϊκή Επιτροπή υποβάλλει στη Μόνιμη Επιτροπή της ΕΖΕΣ, στο τέλος κάθε τριμήνου, απόσπασμα των λογαριασμών της όπου παρουσιάζεται, τόσο όσον αφορά τα έσοδα όσο και τις δαπάνες, η κατάσταση στην οποία βρίσκεται η εφαρμογή των προγραμμάτων και άλλων δράσεων στις οποίες συμμετέχουν οικονομικά τα κράτη της ΕΖΕΣ.
         2.   Μετά το κλείσιμο του οικονομικού έτους (ν), η Ευρωπαϊκή Επιτροπή ανακοινώνει στη Μόνιμη Επιτροπή των κρατών της ΕΖΕΣ τα στοιχεία που αφορούν τα προγράμματα και τις άλλες δράσεις στις οποίες συμμετέχουν οικονομικά τα κράτη της ΕΖΕΣ και τα οποία εμφαίνονται στον σχετικό τόμο των ετήσιων λογαριασμών που καταρτίζονται σύμφωνα με τις διατάξεις των άρθρων 126 και 127 του δημοσιονομικού κανονισμού.
         3.   Η Ευρωπαϊκή Επιτροπή παρέχει στη Μόνιμη Επιτροπή των κρατών της ΕΖΕΣ όλες τις άλλες πληροφορίες οικονομικού χαρακτήρα που μπορούν ευλόγως να ζητούν τα κράτη της ΕΖΕΣ σχετικά με τα προγράμματα και τις άλλες δράσεις στις οποίες συμμετέχουν οικονομικά.
         Άρθρο 6
         Έλεγχος
         1.   Ο έλεγχος του καθορισμού και της διαθεσιμότητας όλων των εσόδων καθώς και ο έλεγχος των υποχρεώσεων και του προγραμματισμού όλων των δαπανών που αντιστοιχούν στη συμμετοχή των κρατών της ΕΖΕΣ πραγματοποιούνται σύμφωνα με τις διατάξεις της συνθήκης για την ίδρυση της Ευρωπαϊκής Κοινότητας, του δημοσιονομικού κανονισμού και των κανονισμών που εφαρμόζονται στους τομείς που αναφέρονται στα άρθρα 76 και 78 της συμφωνίας.
         2.   Θεσπίζονται κατάλληλες ρυθμίσεις μεταξύ των ελεγκτικών αρχών της Ευρωπαϊκής Επιτροπής και των κρατών της ΕΖΕΣ με σκοπό να διευκολύνεται ο έλεγχος των εσόδων και των δαπανών που αντιστοιχούν στη συμμετοχή των κρατών της ΕΖΕΣ σε κοινοτικές δραστηριότητες σύμφωνα με την παράγραφο 1.
         Άρθρο 7
         Στοιχεία ΑΕγχΠ που πρέπει να λαμβάνονται υπόψη για τον υπολογισμό του παράγοντα της αναλογικότητας
         Τα στοιχεία ΑΕγχΠ σε τιμές αγοράς που αναφέρονται στο άρθρο 82 της συμφωνίας είναι εκείνα που δημοσιεύονται κατ’ εφαρμογή του άρθρου 76 της συμφωνίας.»
      
      
         (1)  Κανονισμός (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ L 248 της 16.9.2002, σ. 1).